2.  ลักษณะการประกอบธุรกิจ

    1.  ประวัติความเป็นมา

บริษัท อารียา พรอพเพอร์ตี้ จำกัด (มหาชน) (บริษัท) เดิมชื่อ บริษัท อารียาค้าวัสดุ จำกัด
ก่อตั้งขึ้นเมื่อวันที่ 20 มกราคม 2543 ด้วยทุนจดทะเบียนเริ่มแรก 1 ล้านบาท
โดยบริษัทเริ่มประกอบธุรกิจจากการรับจ้างสร้างบ้าน
ในปัจจุบันบริษัทประกอบธุรกิจจัดสรรที่ดินพร้อมรับจ้างปลูกบ้านสร้างบ้านเดี่ยวเพื่อขาย
โดยมีกลุ่มตระกูลเลาหพูนรังษี และกลุ่มตระกูลพรเจริญชัยศิลป์ เป็นผู้ถือหุ้นรายใหญ่
โดยบริษัทมีประวัติความเป็นมาที่สำคัญ ดังนี้

  12 กรกฎาคม 2545 เพิ่มทุนจดทะเบียนจาก 1.0 ล้านบาท เป็น 10.0 ล้านบาท
  (ชำระเต็มมูลค่าแล้ว) เพื่อใช้รองรับการขยายตัวของบริษัท

  2 ตุลาคม 2545 เปลี่ยนชื่อใหม่เป็น บริษัท อารียา พรอพเพอร์ตี้ จำกัด

  17 ธันวาคม 2545 เพิ่มทุนจดทะเบียนเป็น 100.0 ล้านบาท (ชำระเต็มมูลค่าแล้ว)
  เพื่อใช้ลงทุนในโครงการของบริษัท

  2 พฤษภาคม 2546 เพิ่มทุนจดทะเบียนเป็น 400.0 ล้านบาท (ชำระเต็มมูลค่าแล้ว)
  เพื่อใช้ลงทุนในโครงการของบริษัท

  18 ธันวาคม 2546 เพิ่มทุนจดทะเบียนเป็น 601.0 ล้านบาท (ชำระเต็มมูลค่าแล้ว)
  เพื่อชำระหนี้และลงทุนในโครงการของบริษัท

  29 ธันวาคม 2546 แปรสภาพเป็นบริษัทมหาชนจำกัด

  30 มกราคม 2547 เปลี่ยนแปลงทุนจดทะเบียนเป็น 758.0 ล้านบาท (ชำระแล้ว 601.0
  ล้านบาท)

  30 มีนาคม 2547 จดทะเบียนเพิ่มทุนจดทะเบียนเป็น 758.0 ล้านบาท (ชำระเต็มมูลค่าแล้ว)
  เพื่อชำระหนี้และลงทุนในโครงการของบริษัท

  30 มีนาคม 2547
  ตลาดหลักทรัพย์แห่งประเทศไทยมีคำสั่งรับหุ้นสามัญของบริษัทเป็นหลักทรัพย์จดทะเบียน

1 กันยายน 2547 ลงทุนในบริษัทย่อย-บริษัท อารียา เซอร์วิส จำกัด
ซึ่งเป็นบริษัทที่ให้บริการหลังการขายด้านอสังหาริมทรัพย์

2.2 ภาพรวมการประกอบธุรกิจของบริษัท

บริษัท อารียา พรอพเพอร์ตี้ จำกัด (มหาชน) ประกอบธุรกิจโครงการขายที่ดินจัดสรรพร้อมบ้าน
ซึ่งบริษัทมีกลยุทธ์ในการดำเนินธุรกิจ
โดยจะขายที่ดินเปล่าซึ่งเป็นกรรมสิทธิ์ของบริษัทและรับจ้างปลูกสร้างบ้านบนที่ดินในโครงการดังกล่าว
ซึ่งจะเน้นเฉพาะทำเลที่ดินใจกลางเมืองเท่านั้น
โดยปัจจุบันบริษัทมีโครงการขายที่ดินจัดสรรพร้อมบ้านที่ดำเนินการอยู่ทั้งหมด 8 โครงการ
โดยแต่ละโครงการมีกลุ่มลูกค้าเป้าหมายเป็นผู้ที่กำลังอยู่ในวัยทำงานและทันสมัย
มีรายได้ระดับปานกลางถึงสูง (Young Executives) นอกจากนี้ ปลายปี 2546
บริษัทได้ลงนามในสัญญารับจ้างบริหารโครงการกับบริษัท วันดารา จำกัด
ซึ่งลักษณะของโครงการจะเป็นการพัฒนาที่ดินบริเวณถนนสุขุมวิท 77
เพื่อจัดสรรและแบ่งแยกเป็นแปลงย่อย พร้อมทั้งปลูกสร้างอาคารเป็นบ้านเดี่ยวเพื่อพักอาศัย
ซึ่งรายได้ในส่วนนี้ยังเป็นสัดส่วนที่น้อยมากเมื่อเทียบกับรายได้หลักของบริษัทจากการจัดสรรที่ดินและรับจ้างปลูกสร้างบ้าน

2.3 โครงสร้างรายได้

โครงสร้างรายได้หลักของบริษัทมาจากการดำเนินธุรกิจพัฒนาอสังหาริมทรัพย์โดยขายที่ดินรวมทั้งบ้านตัวอย่างและรับจ้างสร้างบ้านเดี่ยว
โดยที่ดินดังกล่าวเป็นกรรมสิทธิ์ของทางบริษัท
ซึ่งบริษัทเริ่มรับรู้รายได้จากการขายที่ดินและบ้านเดี่ยวในปี 2546 เป็นปีแรก
ซึ่งโครงสร้างรายได้หลักของบริษัท ในแต่ละปีมีรายละเอียดดังนี้

โครงสร้างรายได้ หน่วย : ล้านบาท

  -------------------------- ------------- --------- --------------- -------- --------------- --------
  ผลิตภัณฑ์                     2547                    2546                     2545            
                             งบการเงินรวม             งบการเงินเฉพาะ            งบการเงินเฉพาะ   

                             รายได้         %         รายได้           %        รายได้           %

  รายได้จากการขายที่ดินและบ้าน¹   1,032         57.68     765             75.37    -               -

  รายได้จากการรับจ้างสร้างบ้าน²   743           41.51     246             24.24    105             94.59

  รายได้อื่น³                   14            0.81      4               0.39     6               5.41

  รวมทั้งสิ้น                    1,789         100.00    1,015           100.00   111             100.00
  -------------------------- ------------- --------- --------------- -------- --------------- --------

หมายเหตุ : 1. รายได้จากการขายที่ดินและบ้านในปี 2547 และ ปี 2546
รวมรายได้จากการขายบ้านตัวอย่าง

2. รายได้จากการรับจ้างสร้างบ้านในปี 2547 และ 2546
รวมรายได้จากการขายวัสดุก่อสร้างให้กับผู้รับเหมา

(รายได้จากการขายวัสดุก่อสร้างและบ้านตัวอย่างเป็นส่วนน้อยเมื่อเทียบกับรายได้รวมทั้งสิ้น)

3. รายได้อื่นประกอบด้วย ดอกเบี้ยรับจากธนาคาร การริบเงินจองลูกค้า
รายได้ค่าสาธารณูปโภคในโครงการต่าง ๆ
และรายได้จากการรับบริหารโครงการ

ในปี 2546 เป็นปีที่บริษัทเริ่มขยายธุรกิจจากการรับจ้างสร้างบ้าน
เริ่มมีรายได้จากการขายที่ดินและบ้าน โดยสัดส่วนการโอนที่ดินในช่วงปลายปีที่สูง
ทำให้สัดส่วนรายได้จากการขายที่ดินและบ้านเป็นร้อยละ 75.37 แต่ในปี 2547
รายได้จะเริ่มเข้าไปสู่สัดส่วนตามราคาขายที่บริษัทกำหนดไว้คือแบ่งเป็นราคาที่ดินประมาณร้อยละ
55-60 และราคาบ้านประมาณร้อยละ 45-40
และคาดว่าแนวโน้มในอนาคตจะอยู่ในสัดส่วนใกล้เคียงกันนี้

2.4 เป้าหมายการดำเนินธุรกิจ

บริษัทมุ่งเน้นในกลยุทธ์ในการดำเนินธุรกิจ ดังนี้

1.  โครงการตั้งอยู่ในทำเลที่มีศักยภาพ เช่น อยู่กลางใจเมือง การคมนาคมสะดวก
    มีระบบขนส่งมวลชนสมัยใหม่ เป็นต้น

2.  ลูกค้าสามารถเลือกวัสดุตกแต่งด้วยตนเองได้ เช่น เลือกกระเบื้อง สุขภัณฑ์ ลายกระจก
    เป็นต้น

3.  แบบบ้าน รายละเอียดของการก่อสร้าง และสิ่งอำนวยความสะดวก เช่น
    แบบบ้านที่มีฝ้าเพดานที่สูงโปร่งสบาย มีการเดินสายโทรศัพท์ให้ทุกห้องภายในบ้าน เป็นต้น

4.  ราคาที่สมเหตุสมผลและสามารถแข่งขันได้ ซึ่งบริษัทจะคำนึงถึงต้นทุนและทำเลที่ตั้งเป็นสำคัญ

โดยผู้บริหารบริษัทเชื่อว่ากลยุทธ์ดังกล่าวจะนำให้บริษัทบรรลุเป้าหมายในการดำเนินธุรกิจซึ่งก็คือ
การเป็น "ผู้นำบ้านเดี่ยวในเมือง" หรือ "ผู้นำบ้านสำหรับคนทันสมัยในเมือง"
ซึ่งมีจำนวนโครงการบ้านเดี่ยวที่ตั้งอยู่ห่างจากระบบขนส่งมวลชนต่าง ๆ ไม่เกิน 2
กิโลเมตรมากที่สุดในอุตสาหกรรม และให้บริการสิ่งอำนวย ความสะดวกที่ครบวงจรให้แก่ลูกค้า
ภายในระยะเวลาประมาณ 5 ปี